Direktivom Vijeća 2011/64/EU utvrđena su pravila o strukturi i stopama trošarina koje se primjenjuju na prerađeni duhan. Posebno su, u skladu s njihovim svojstvima, definirani i razvrstani različiti proizvodi od prerađenog duhana obuhvaćeni Direktivom. Direktivom je utvrđena i struktura trošarina za različite vrste proizvoda. Svrha Direktive je istovremeno osigurati pravilno funkcioniranje zajedničkog tržišta i visoku razinu zaštite zdravlja. Pojmom pravilnog funkcioniranja zajedničkog tržišta podrazumijeva se da države članice načinom oporezivanja potrošnje proizvoda u tom sektoru ne narušavaju tržišno natjecanje ni otežavaju njihovo kretanje na području EU-a. U tom kontekstu Direktivom bi trebalo osigurati pravilno oporezivanje proizvoda od prerađenog duhana u državi članici krajnje potrošnje. To je važno jer su prihodi od trošarina na prerađeni duhan u 2014. ukupno doprinijeli nacionalnim proračunima država članica s više od 81 milijarde EUR.

Učinak koji minimalne stope imaju na zaštitu zdravlja nije obuhvaćen evaluacijom jer su brojna povećanja minimalne ukupne stope trošarine tek nedavno stupila na snagu te je stoga potrebno više vremena za ocjenjivanje tih aspekata. Osim toga, nekim su državama članicama odobrena prijelazna razdoblja za povećanje trošarina za cigarete na minimalnu razinu do 31. prosinca 2017. Postupna povećanja minimalne ukupne trošarine za fino rezani duhan za pušenje provest će se do 1. siječnja 2020.

U cilju evaluacije funkcioniranja Direktive, Glavna uprava za Oporezivanje i carinsku uniju (TAXUD) naručila je vanjsku evaluaciju (dalje u tekstu: evaluacija) od konzorcija društava Ramboll Management Consulting AS, The Evaluation Partnership i Europe Economics.

Upravljačka skupina koja nadgleda evaluaciju pozvala je dionike da predstave svoja stajališta o zaključcima evaluacije na sastanku u Bruxellesu 6. lipnja 2014. Poziv je upućen svim dionicima, to jest tijelima država članica, gospodarskim subjektima, udrugama za promicanje zdravlja i udrugama za zaštitu potrošača. Nakon sastanka Komisija je primila odgovor u pisanom obliku od 3 države članice, 12 udruga ili saveza koje predstavljaju gospodarske subjekte i jedne mreže nevladinih udruga koje djeluju u području javnog zdravlja u Europi.

Općenito, definicije u člancima od 2. do 5. Direktive 2011/64/EU smatraju se svrsishodnima za adekvatnu naplatu trošarina. No definicije nisu optimalne za praćenje kretanja i čuvanja prerađenog duhana.

Izražena je zabrinutost zbog prevelike zastupljenosti nekih dionika čime se utječe na ukupni skup podataka. Neki su dionici objedinili svoje odgovore na upitnike, a neki su od nacionalnih podružnica tražili pojedinačne odgovore. Vanjski evaluator to je uzeo u obzir i proveo odgovarajuće prilagodbe.

Primljeno je nekoliko kritičkih opaski u pogledu izračuna cjenovne elastičnosti potražnje i pretpostavki o opsegu nezakonite trgovine te uporabe podataka Euromonitora. Vanjski evaluator se obvezao da će odgovarajuća pojašnjenja koja se odnose na ta pitanja biti uključena u konačnu objavu.

Stajalište je nekih dionika da je evaluaciju trebalo usmjeriti i na zdravstvene aspekte konzumacije i oporezivanja duhana. No to se smatralo preuranjenim jer bi značilo uzimanje u obzir učinka nove Direktive o duhanskim proizvodima 2014/40/EU koja mora biti provedena do svibnja 2016. U svakom slučaju u trenutku provođenja ključnih aktivnosti evaluacije nova Direktiva o duhanskim proizvodima nije još bila donesena.

Osim povratnih informacija o opsegu i metodologiji izvješća, primljene su i povratne informacije o preporukama evaluacije (vidjeti i stavak 5.2.):

neki su ispitanici smatrali da bi preporučivanje usklađivanja minimalnih stopa za cigare/cigarilose sa stopama za cigarete imalo neproporcionalan učinak,

drugi nisu bili uvjereni da bi se obuhvaćanjem sirovog duhana odredbama o čuvanju i kretanju prerađenog duhana riješile utvrđene poteškoće,

neki su smatrali da bi dokidanje razlika u definicijama trošarina s razvrstavanjem u kombiniranoj nomenklaturi bilo neprikladno jer je kombinirana nomenklatura razvijena za drugačiju namjenu,

mišljenje nekih ispitanika bilo je da e-cigarete ne bi trebalo obuhvatiti važećom Direktivom već je potrebno razmotriti zasebnu inicijativu usklađenog pristupa oporezivanju.





4. Pitanja utvrđena evaluacijom: definicije

Nakon stupanja Direktive 2011/64/EU na snagu, definicije cigareta, cigarilosa, cigara i duhana za pušenje izmijenjene su u cilju odražavanja zabrinutosti zbog nedostataka prethodnih definicija. U okviru evaluacije razmotreno je i funkcioniranje novih definicija. Evaluacijom je utvrđen niz pitanja koja zahtijevaju daljnje razmatranje. Pitanja su navedena u sljedećim stavcima.

4.1. Funkcioniranje važećih definicija

4.1.1. Subjektivni kriteriji

Važeće definicije sadrže niz subjektivnih izraza. Razvrstavanje proizvoda za potrebe trošarina zahtijeva određenu razinu subjektivnog tumačenja. Dionici su izrazili negativne kritike u pogledu funkcioniranja važećih definicija, a posebno subjektivnih elemenata. Evaluacijom su utvrđene poteškoće navedene u nastavku.